次韻庭藻再賦天申節錫燕書事
作者：周紫芝
朝代：宋

paragraphs: 蓬萊殿角薰風凉，法宮無事垂衣裳。
人間樂奏萬斯曲，枝上日轉咸池桑。
天皇初開紫府燕，御前催賜黄金觴。
誰乘風雲依日月，臣有力牧君軒黄。
望雲仰見天不遠，簪花莫厭鬢如霜。
五風十雨自中國，語從重譯傳名王。
年年五月熟荔子，又見北使朝連昌。
聖君當宁占寶曆，太史執筆書殊祥。
雲間雙闕日五色，下被四表同堯光。
風姿矯矯華省郎，珩璜結佩鳴水蒼。
但將兩耳聽韶濩，付與孺子歌滄浪。
傳杯遙想水殿冷，畫鼓咽咽清晝長。